b'\n_START_ARTICLE_\nSoproizvodnja toplote in elektri\xc4\x8dne energije\n_START_PARAGRAPH_\nS\xc3\xb3proizvodnja topl\xc3\xb4te in el\xc3\xa9ktri\xc4\x8dne energ\xc3\xadje, kraj\xc5\xa1e tudi s\xc3\xb3proizvodnja ali s kratico SPTE, je na\xc4\x8din uporabe strojev za pretvarjanje energije goriv pri katerem poleg najbolj \xc5\xbeelene elektri\xc4\x8dne energije koristno uporabimo tudi toploto; oziroma postroj, s katerim je tak na\xc4\x8din uporabe goriv izveden. Najbolj zna\xc4\x8dilne naprave s soproizvodnjo so mestne, krajevne ali industrijske toplarne, pri katerih se toplota izrablja bodisi za ogrevanje stavb s sistemom daljinskega ogrevanja, ali za industrijske procese._NEWLINE_Popolna pretvorba energije goriv v delo namre\xc4\x8d ni mo\xc5\xbena, zato vedno poleg mehanske oziroma elektri\xc4\x8dne energije nastaja tudi toplota (glej: Drugi zakon termodinamike). Soproizvodnja je energetsko najbolj u\xc4\x8dinkovit na\xc4\x8din izrabljanja goriva._NEWLINE_Toploto v termoelektrarnah (TE) ve\xc4\x8dinoma zavr\xc5\xbeejo kot odpadno toploto. Termoelektrane zaradi tega izkazujejo nizek celotni izkoristek pretvorbe goriva v elektri\xc4\x8dno energijo. Ta izkoristek se giblje v obmo\xc4\x8dju od 25\xc2\xa0% (starej\xc5\xa1e in majhne TE) do 40\xc2\xa0% (sodobne TE na trda goriva, veliki motorji z notranjim zgorevanjem) oziroma \xc5\xbee celo do 60\xc2\xa0% (sodobne kombinirane plinsko-parne termoelektrarne). \xc4\x8ce koristno uporabimo tudi toploto, ki je nujni stranski proizvod pretvorbe, je mo\xc5\xbeno dose\xc4\x8di celotni izkoristek pretvorbe (v koristno toploto in elektri\xc4\x8dno energijo) celo do ve\xc4\x8d kot 90\xc2\xa0%._NEWLINE_Koristna izraba toplote, ki jo proizvedejo toplotni stroji ni vedno izvedljiva. Pri motornih vozilih, na primer avtomobilih, je dele\xc5\xbe energije goriva, ki se pretvori v mehansko delo le do okoli \xc4\x8detrtine (25\xc2\xa0%). Ostala energija porabljenega goriva gre v obliki tolote v izpuh oziroma se odvaja v okoli\xc5\xa1ki zrak s hladilnimi napravami na motorju v okoli\xc5\xa1ki zrak. Le majhen del toplote v zimskem \xc4\x8dasu uporabimo za koristno ogrevanje notranjosti vozila. Na\xc4\x8dina za gospodarno izkori\xc5\xa1\xc4\x8danje ve\xc4\x8djega dele\xc5\xbea proizvedene toplote \xc5\xa1e niso izna\xc5\xa1li._NEWLINE_Energetske in s tem strate\xc5\xa1ke prednosti soproizvodnje priznava zakonodaja \xc5\xa1tevilnih dr\xc5\xbeav. Zakonodajo o spodbujanju soproizvodnje je sprejela tudi Evropska Unija. Izrecno je temu namenjena direktiva iz leta 2004 (Direktiva 2004/8/ES ... o spodbujanju soproizvodnje)._NEWLINE_V Sloveniji je spodbujanje izvedeno na osnovi energetskega zakona z uredbami in sklepi vlade (glej Ministrstvo za gospodarstvo RS, Podzakonski akti). V Sloveniji je soproizvodnja in proizvodnja elektri\xc4\x8dne energije iz obnovljivih virov energije zdru\xc5\xbeena v pravni pojem kvalificirana proizvodnja elektri\xc4\x8dne energije. Proizvajalci, ki ustrezajo pogojem, dolo\xc4\x8denim v zakonodaji, si pridobijo status kvalificiranega proizvajalca in pripadajo\xc4\x8de ugodnosti.'